એ પણ વિધિની વક્રતા જ ગણાય કે શાંતારામ જેવા એક સામાન્ય અને નાટકના પડદા ઊંચકનારામાંથી આવા પ્રચંડ પ્રતિભાવાન ફિલ્મસર્જક બનનારાનો ડંકો પ્રભાતના નેજા હેઠળ ચોગરદમ બજી રહ્યો હતો ત્યારે એ જ વર્ષે ૧૯૩૭માં ભારતીય ફિલ્મઉદ્યોગના ભીષ્મપિતામહ ગણાતા દાદાસાહેબ ફાળકેની છેલ્લી ફિલ્મ ‘ગંગાવતરણ’ કોલ્હાપુર સિનેટોન કું. કોલ્હાપુરના બેનર નીચે આવી. ફિલ્મ સાવ નિષ્ફળ ગઈ. દાદાસાહેબ સાવ દેવાળિયાની સ્થિતિમાં આવી ગયા અને શાંતારામે એમને આર્થિક સહાય કરવાનો વારો આવ્યો હતો.